als_Latn dik_Latn sag_Latn
Presidenti francez, Emmanuel Macron, bëri një hap djathtas për të zgjedhur kryeministrin e ri të vendit. Ai është Edouard Philippe, 46 vjeç ish-kryebashkiak i qytetit portual Le Havre, përfaqësues i Republikanëve të djathtë.
Philippe është me profesion avokat. Ai njihet si një nga njerëzit më të ngushtë të ish-kryeministrit dhe kandidatit në primaret e të djathtës, Alain Juppé.
Ashtu si presidenti Macron, ngjyrat partiake nuk janë të pandryshueshme për kryeministrin e ri. Në fillimet e tij në politikë Philippe militoi për 2 vite në radhët e Partisë Socialiste, për t’iu përkushtuar më pas liberalizmit.
Zgjedhja e Edouard Philippe ngjalli mjaft reagime në Francë. Kandidati i socialistëve në zgjedhjet e fundit, Benoit Hamon, tha se zgjedhja e kryeministrit dëshmon se presidenti Macron ka një orientim politik larg të majtës.
Më e ashpër ishte rivalja e Macron në zgjedhje, Marine Le Pen, e cila e akuzoi atë se po vendos një sistem të Partisë së vjetër të djathtë UMP, e pagëzuar nën emrin e ri të lëvizjes “République en Marche”.
Emërimi i kryeministrit është pjesë e axhendës së ditës së parë të punës për presidentin e ri francez. Po sot Macron do të takohet në Berlin me kancelaren gjermane Angela Merkel. Ashtu si François Hollande në vitin 2012, vizita e parë e shefit të Elizesë do të jetë me kancelaren Merkel. Jo pa ironi, mediat gjermane shkruajnë se Macron është presidenti i katërt francez që bashkëpunon me Merkelin, pas Jacques Chirac, Nicolas Sarkozy dhe François Hollande.
Emmanuel Macron përballet me zgjedhjet vendimtare parlamentare muajin e ardhshëm dhe mund të ketë nevojë për mbështetjen e qendrës së djathtë për të nxitur reformat ekonomike të planifikuara./Tv Klan
als_Latn als_Latn als_Latn als_Latn als_Latn als_Latn als_Latn